text: Fire slap godt fra kæntring med sejlbåd
  11 september 2017 kl. 05.18
  Fire personer var ombord, da en lille sejlbåd søndag eftermiddag kæntrede i Flensborg Fjord. De blev alle reddet i land ved Kollund.
  Fire personer blev søndag eftermiddag reddet i land, efter de var kæntret med en tysk sejlbåd i Flensborg Fjord. De fire var sejlet ud i lille træbåd, da de kom i problemer. To af de ombordværende havnede i vandet.
  Fra land blev der slået alarm - og redningsmandskab og både blev sat ind fra såvel dansk som tysk side, hvorefter det hurtigt lykkedes at få bjærget både mandskab og båd ind til Kollund.
  De fire ombordværende var alle i så god behold, at det ikke var nødvendigt at behandle dem af hverken læge eller på sygehus. Det oplyser Syd- og Sønderjyllands Politi til TV SYD.
  